|  |  |
| --- | --- |
| ПРЕДЛАГАЧ: | Владата на Република Македонија |
| ПРЕТСТАВНИЦИ: | Дамјан Манчевски, министер за информатичко општество и администрација  Александар Бајдевски, заменик на министерот за информатичко општество и администрација |
| ПОВЕРЕНИЦИ: |  |

ПРЕДЛОГ НА

ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ЕЛЕКТРОНСКИТЕ КОМУНИКАЦИИ

.

Скопје, октомври 2017 година

**ВОВЕД**

**I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ**

Со Предлог законот за изменување и дополнување на Законот за електронските комуникации се врши промена во условите кои се однесуваат на именување на членови на Комисијата и на директор кои претставуваат органи на Агенцијата за електронски комуникации, во насока на бришење на условот за положен психолошки тест и за членовите и за директорот на Агенцијата. Во однос на познавањето на странски јазик, а имајќи го предвид начинот на извршување на своите надлежности од страна на членовите на Комисијата условот за познавање на странски јазик е сосема непотребен.

**II. ЦЕЛИ, НАЧЕЛА И ОСНОВНИ РЕШЕНИЈА**

Цел на Предлог законот за изменување и дополнување на Законот за електронските комуникации е психолошкиот тест, што е често користена алатка за проверка на психолошките карактеристики на кандидати за определени работни места, но проблем претставува фактот што во Република Македонија не постојат овластени правни лица кои располагаат со соодветен стручен кадар за развивање соодветни психолошки тестови за секоја различна работна позиција, вклучувајќи ги и избраните и именуваните лица. Предлог законот за изменување и дополнување на Законот за електронските комуникации се заснова на истите начела на кои е заснован и Законот за електронските комуникации. Дополнително, во однос на условите за именување на членови за Комисијата на Агенцијата се дава значење, пред се, на условите што се однесуваат на стручноста на истите, имајќи ја предвид надлежноста на оваа институција.

**III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА**

Законот чие донесување се предлага не повлекува обврска за обезбедување средства за неговото спроведување од Буџетот на Република Македонија.

**IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ**

Законот не повлекува обврска за обезбедување дополнителни финансиски средства за неговото спроведување и материјални обврски за одделни субјекти.

**ПРЕДЛОГ НА ЗАКОН  
ЗА ИЗМЕНУВАЊЕ НА ЗАКОНОТ ЗА ЕЛЕКТРОНСКИТЕ КОМУНИКАЦИИ**

Член 1

Во Законот за електронските комуникации („Службен весник на Република Македонија“ бр. 39/2014, 188/2014, 44/2015 и 193/2015) во член 16 став (1)во алинејата 5 запирката се заменува со сврзникот „и“.

Во алинејата 6 запирката се заменува со точка.

Алинеите 7, 8, 9, 10, 11, 12, 13 и 14 се бришат.

Член 2

Во член 22 во ставот (2) во алинејата 13 знакот точка запирка се заменува со сврзникот „и“.

Алинејата 14 се брише.

Алинејата 15 станува алинеја 14.

Член 3

Одредбите од член 22 став (2) алинеи 7, 8, 9, 10, 11, 12 и 13 од Законот за електронските комуникации („Службен весник на Република Македонија“ бр. 39/2014, 188/2014, 44/2015 и 193/2015), нема да се применуваат од денот на влегувањето во сила на овој закон до 1 септември 2018 година.

Член 4

Директорот кој е именуван во периодот од денот на влегувањето во сила на овој закон до 1 септември 2018 година, е должен да го исполни условот за познавање на странски јазик најдоцна во рок од една година од денот на неговиот избор.

На директорот кој нема да го исполни условот за познавање на странски јазик во рокот утврден во став 1 на овој член му престанува мандатот.

Член 5

Овој закон влегува во сила со денот на објавувањето во „Службен весник на Република Македонија“.

**ОБРАЗЛОЖЕНИЕ НА ПРЕДЛОГ- ЗАКОНОТ**

1. **ОБЈАСНУВАЊЕ НА СОДРЖИНА НА ОДРЕДБИТЕ НА ПРЕДЛОГ НА ЗАКОНОТ ЗА ИЗМЕНУВАЊЕ НА ЗАКОНОТ ЗА ЕЛЕКТРОНСКИТЕ КОМУНИКАЦИИ**

Со членот 1 од предлог законот се менува постојниот член 16 став (1) од Законот за електронските комуникации во кој се уредени условите за именување на членови на Комисијата, која претставува орган на Агенцијата за електронски комуникации. При тоа како услови за именување на членови на комисијата наведени се и познавање на странски јазик преку поседување на меѓународно признат сертификат како и положен психолошки тест. Со оглед на фактот што се работи за Комисија која колективно одлучува за прашања од надлежност на Агенцијата,а и дека членовите на ова тело не се постојано вработени во Агенцијата, беспредметно и непотребно е барањето за познавање на странски јазик. Во однос на психолошкиот тест, истиот е често користена алатка за проверка на психолошките карактеристики на кандидати за определени работни места, но проблем претставува фактот што во Република Македонија не постојат овластени правни лица кои располагаат со соодветен стручен кадар за развивање соодветни психолошки тестови за секоја различна работна позиција, вклучувајќи ги и избраните и именуваните лица, поради што се предлага овој услов да се брише.

Со членот 2 од Предлог законот се менува членот 22 во однос на условите за именување на директор, така што се брише психолошкиот тест, од причини наведени претходно. Со оглед на фактот што АПТИС е предвиден како еден од меѓународните сертификати кои се признаваат и во постојниот закон, не се врши никакво дополнување на овој дел од законот.

Со членот 3 се дава одложна примена на условот кој се однесува на познавање на англискиот јазик за директорот.

Со членот 4 се регулира обврската на директорот именуван од денот на влегување во сила на овој закон до 1 септември 2018 година да го исполни условот за познавање на странски јазик во рок една година од именувањето, во спротивно му престанува мандатот.

Со членот 5 се уредува влегувањето во сила на законот.

**II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ**

Предложените одредби се меѓусебно поврзани. Како такви прават правна целина и се применливи.

**III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА**

Со предложениот текст на Законот електронски комуникации се уредуваат условите за именување на директор на Агенцијата за електронски комуникации.

**TEКСТ НА ОДРЕДБИ ОД ЗАКОНОТ ЗА ЕЛЕКТРОНСКИТЕ КОМУНИКАЦИИ ШТО СЕ ИЗМЕНУВААТ И ДОПОЛНУВААТ**

Член 16

Услови за именување на членови на Комисијата

(1) За член на Комисијата може да биде именувано лице кое:

- е државјанин на Република Македонија,

- во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност;

- активно го користи македонскиот јазик,

- има стекнати најмалку 240 кредити според ЕКТС или завршен VII/1 степен образование од областа на информатиката, телекомуникациите, правото или економијата,

- има најмалку пет години соодветно работно искуство и посебни знаења од областа на електронските комуникации,

- поседува сертификат за познавање на компјутерски програми за канцелариско работење,

- поседува еден од следниве меѓународно признати сертификати или уверенија за активно познавање на англискиот јазик не постар од пет години:

- ТОЕФЕЛ ИБТ- најмалку 74 бода,

- ИЕЛТС (IELTS) - најмалку 6 бода,

- ИЛЕЦ (ILEC) (Cambridge English: Legal) - најмалку Б2 (B2) ниво,

- ФЦЕ (FCE) (Cambridge English: First) - положен

- БУЛАТС (BULATS ) - најмалку 60 бода или

- АПТИС (АPTIS) - најмалку ниво Б2 (B2) и

- има положено психолошки тест и тест за интегритет.

(2) За член на Комисијата може да биде именувано лице вработено во друго правно лице, освен во друго правно лице кое може да бидат во конфликт на интересите, согласно со овој закон.

Член 22

Именување на директор на Агенцијата

(1) Комисијата именува директор на Агенцијата по пат на јавен оглас кој се објавува во најмалку три дневни весници кои се издаваат на целата територија на Република Македонија од кои еден од весниците кој се издава на јазикот што го зборуваат најмалку 20% од граѓаните кои зборуваат службен јазик различен од македонскиот јазик.

(2) За директор на Агенцијата може да биде именувано лице кое:

- е државјанин на Република Македонија;

- во моментот на именувањето со правосилна судска пресуда не му е изречена казна или прекршочна санкција забрана за вршење на професија, дејност или должност;

- активно го користи македонскиот јазик;

- една година пред денот на објавувањето на јавниот конкурс да не е вработен кај оператор;

- има стекнати најмалку 240 кредити според ЕКТС или завршен VII/1 степен образование од областа на електротехничките науки, информатиката, правото или економијата;

- има најмалку пет години соодветно работно искуство во областа на електронските комуникации;

- поседува еден од следниве меѓународно признати сертификати или уверенија за активно познавање на англискиот јазик не постар од пет години:

- ТОЕФЕЛ ИБТ- најмалку 74 бода,

- ИЕЛТС (IELTS) - најмалку 6 бода,

- ИЛЕЦ (ILEC) (Cambridge English: Legal) - најмалку Б2 (B2) ниво,

- ФЦЕ (FCE) (Cambridge English: First) - положен,

- БУЛАТС (BULATS ) - најмалку 60 бода или

- АПТИС (АPTIS) - најмалку ниво Б2 (B2);

- да има положено психолошки тест и тест за интегритет и

- поседува сертификат за познавање на компјутерски програми за канцелариско работење.

(3) При изборот на директорот на Агенцијата предвид ќе се земе неговото професионално и менаџерско искуство во областа на електронските комуникации.

(4) Комисијата е должна да именува директор на Агенцијата не подоцна од 30 дена пред истекот на мандатот на неговиот претходник.

(5) Директорот на Агенцијата е професионално ангажиран во Агенцијата со полно работно време.

(6) Мандатот на директорот на Агенцијата е пет години со можност за уште еден последователен мандат.

(7) Ако мандатот на директорот на Агенцијата е завршен, а постапката за именување на директор не е завршена, директорот на Агенцијата продолжува да ја врши функцијата се додека не се именува директор, но не подолго од шест месеци.